[pic] | KOMISIJA EVROPSKIH SKUPNOSTI |

Bruselj, 23.7.2008

COM(2008) 482 konč.

POROČILO KOMISIJE EVROPSKEMU PARLAMENTU IN SVETU

Izvajanje programa javnega zdravja v letu 2007

POROČILO KOMISIJE EVROPSKEMU PARLAMENTU IN SVETU

Izvajanje programa javnega zdravja v letu 2007

(Besedilo velja za EGP)

UVOD

V skladu s členom 12(1) Sklepa št. 1786/2002/ES Evropskega parlamenta in Sveta z dne 23. septembra 2002 o sprejetju programa ukrepov Skupnosti na področju javnega zdravja (2003–2008)[1] mora Komisija redno spremljati izvajanje ukrepov v okviru programa ob upoštevanju ciljev. Cilj tega poročila je obvestiti Evropski parlament in Svet o izvajanju programa javnega zdravja v letu 2007. Poročilo o prvih štirih letih izvajanja programa je na voljo na spletni strani Europa[2].

ZDRAVSTVENA POLITIKA V LETU 2007

Leto 2007 je bilo leto glavnih dosežkov politike Generalnega direktorata za zdravje in potrošnike, saj ga je zaznamovalo sprejetje drugega programa ukrepov Skupnosti na področju zdravja (2008–2013) in bele knjige „Skupaj za zdravje: strateški pristop EU za obdobje 2008–2013“.

Drugi program ukrepov Skupnosti na področju zdravja (2008–2013)

Evropski parlament in Svet sta 23. oktobra 2007 sprejela drugi program ukrepov Skupnosti na področju zdravja (2008–2013) [3] . Osnovo programa sestavljajo tri področja (izboljšanje zdravstvene varnosti državljanov, spodbujanje zdravja ter zbiranje in širjenje zdravstvenih informacij in znanja), finančni okvir pa znaša 321 500 000 EUR. Namen programa je dopolnjevati in podpirati politike držav članic ter jim dodati vrednost, prav tako pa prispevati k večji solidarnosti in blaginji v Evropski uniji z varovanjem in spodbujanjem zdravja in varnosti državljanov ter izboljšanjem javnega zdravja.

Zdravstvena strategija EU

Bela knjiga „Skupaj za zdravje: strateški pristop EU za obdobje 2008–2013“[4] je bila sprejeta 23. oktobra 2007. Številne politike EU, ki vplivajo na zdravje, so združene na jasen in razumljiv način. Njihovi cilji so podpora dobremu zdravja v starajoči se Evropi s spodbujanjem dobrega zdravja skozi celotno življenjsko obdobje, varovanje državljanov pred grožnjami za zdravje, vključno z nalezljivimi boleznimi in varnostjo pacientov, ter podpiranje dinamičnih zdravstvenih sistemov in novih tehnologij.

V njej so določena načela za podporo zdravstveni politiki: potreba po pristopu na podlagi vrednot, zdravje in blaginja, krepitev vplivnosti EU pri globalnem zdravju in vključitev zdravja v vse politike. V zvezi s tem Komisija zagotavlja, da bo opravila oceno vpliva glavnih politik in ukrepov na zdravje.

PREDVIDEN PRORAČUN ZA LETO 2007

Celotni proračun programa za obdobje 2003–2008 je znašal 354 milijonov EUR. V Sklepu Komisije 2007/102/ES z dne 12. februarja 2007 o sprejetju delovnega načrta za leto 2007 za izvajanje programa ukrepov Skupnosti na področju javnega zdravja (2003–2008), vključno z letnim delovnim programom nepovratnih sredstev[5], je bil proračun za leto 2007 ocenjen na 41 870 000 EUR. Operativni proračun in upravni proračun sta bila ocenjena na 40 638 000 EUR oz. 1 232 000 EUR.

NEPOVRATNA SREDSTVA

Razpis za zbiranje predlogov

Edini razpis za zbiranje predlogov, ki je zajemal vse dejavnosti iz delovnega načrta za leto 2007, je bil objavljen 16. februarja 2007 in zaključen 20. maja 2007. Objavljen je bil v Uradnem listu[6], na spletni strani Izvajalske agencije za javno zdravje (PHEA)[7] in na spletni strani Europa[8].

V Luxembourgu je 28. februarja potekal informativni dan za zainteresirane strani in strokovnjake na področju javnega zdravja, ki so želeli predložiti predloge v okviru programa javnega zdravja (2003–2008). Poleg tega so bili organizirani nacionalni informativni dnevi v Vilni, Varšavi, Madridu, Sevilji, Rimu, Sofiji in Lizboni.

Okvirni znesek za razpis za zbiranje predlogov je znašal 33 888 000 EUR.

Skupaj je bilo predloženih 222 prijav za tri področja (93 za zdravstvene informacije, 17 za grožnje za zdravje in 112 za determinante zdravja). Med pregledovanjem in izbiranjem je bilo izključenih 7 prijav, ker predlogi niso bili predloženi pravočasno ali niso bili popolni. Preostalih 215 predlogov je bilo predloženih skupinam za strokovni pregled, sestavljenih iz neodvisnih strokovnjakov, ki so ocenili vsa merila iz Sklepa Komisije 2007/103/ES o splošnih načelih in merilih za izbiro in financiranje ukrepov v okviru programa javnega zdravja (2003–2008)[9], ter uradnikov Generalnega direktorata za javno zdravje in potrošnike, ki so ocenili merila v zvezi s politiko.

Ocenjevalni odbor, sestavljen iz predstavnikov generalnih direktoratov Komisije za zdravje in potrošnike ter za raziskave, generalnega direktorata Eurostat in Izvajalske agencije za javno zdravje, je pripravil končni seznam predlogov po področjih, ki jih je predlagal za financiranje, in en prečiščen rezervni seznam, strinjal pa se je tudi glede predlogov za zavrnitev.

Končni seznam predlogov za financiranje, prečiščen rezervni seznam in predlogi za zavrnitev so bili predloženi 39 zunanjim ocenjevalcem. V postopku ocenjevanja sta bila oblikovana seznam s 63 projekti (23 za zdravstvene informacije, 11 za grožnje za zdravje in 29 za determinante zdravja) v skupni vrednosti 37 575 948 EUR ter rezervni seznam z 11 projekti (8 za zdravstvene informacije in 3 za determinante zdravja) v skupni vrednosti 4 523 107 EUR.

Statistične informacije o razpisu za zbiranje predlogov 2007 so na voljo v „Statistični analizi razpisa za zbiranje predlogov 2007 za program javnega zdravja“, objavljeni na spletni strani Izvajalske agencije za javno zdravje[10].

Odbor za izvajanje programa ukrepov Skupnosti na področju javnega zdravja (2003–2008) je septembra 2007 dal pozitivno mnenje o financiranju predlogov, izbranih po postopku ocenjevanja.

Javni razpisi

Številni ukrepi so se začeli izvajati z objavo javnih razpisov ali uporabo obstoječih okvirnih pogodb. Najpomembnejši so navedeni v nadaljnjem besedilu:

- izdelava televizijskega oglasa o prehrani, ki je bil predvajan med nogometnimi tekmami lige prvakov UEFA. Stroške zasnove oglasa je krila oglaševalska agencija, ki je bila izbrana na natečaju, Komisija pa je krila stroške izdelave oglasa;

- nadaljevanje vzdrževanja, razvoja in spodbujanja portala javnega zdravja v Evropski uniji[11];

- razvoj spletnega informacijskega orodja za kakovost zraka v zaprtih prostorih v sodelovanju s Skupnim raziskovalnim središčem (JRC);

- upravni sporazum s Skupnim raziskovalnim središčem glede znanstvene podpore in analize sestavin tobaka pri spremljanju okvirne konvencije Svetovne zdravstvene organizacije o nadzoru nad tobakom;

- nadaljnji razvoj generičnega sistema hitrega obveščevanja in programske opreme za operativne strukture za nujne primere v zvezi z zdravjem v EU. Nadaljnji razvoj infrastrukture EU za obvladovanje kriznih razmer;

- smernice za uporabo standardov in specifikacij Skupnosti glede sistemov kakovosti za kri/krvne sestavine ter tkiva in celice;

- na številnih delavnicah in konferencah so se zbrali znanstveniki, zainteresirane strani in javni organi;

- številne ocene vplivov, vključno z oceno o zdravstvenih storitvah in zdravstveni strategiji.

Sodelovanje z mednarodnimi organizacijami

Komisija je dodatno okrepila sodelovanje s Svetovno zdravstveno organizacijo (SZO) , potem ko je marca 2007 podpisala pogodbe za sedem novih skupnih projektov v skupni vrednosti 4 242 963 EUR, 60 % tega zneska financirano iz programa javnega zdravja Skupnosti (2003–2008). Pogodbe zajemajo prednostne naloge zdravstvene politike EU na področju okolja in zdravja, poškodb, enakosti v zdravju, zdravstvene varnosti, zdravstvenih storitev, alkohola in služb nujne pomoči. Evropska pisarna Svetovne zdravstvene organizacije bo izvajala projekte v obdobju treh let.

Dr. Margaret Chan, generalna direktorica Svetovne zdravstvene organizacije, predsednik Komisije Barroso, komisarja Kyprianou in Potočnik so na srečanju na visoki ravni 12. junija 2007 razpravljali o strateških prednostnih nalogah na področju zdravja, kot so posledice podnebnih sprememb na zdravje, globalna zdravstvena varnost in izboljšanje zdravstvenih rezultatov v Afriki. Srečanje visokih uradnikov med Svetovno zdravstveno organizacijo in Komisijo je bilo organizirano 18. oktobra 2007.

V zvezi s sodelovanjem z Organizacijo za gospodarsko sodelovanje in razvoj (OECD) je Komisija junija 2007 z njo podpisala pogodbe, Organizacija za gospodarsko sodelovanje in razvoj pa je med Evropskim zdravstvenim forumom v Gasteinu oktobra 2007 organizirala delavnico „Pomanjkanje delovne sile v zdravstvenem sektorju in migracije“. Med drugimi srečanji Organizacije za gospodarsko sodelovanje in razvoj se je Komisija udeležila srečanja partnerjev Organizacije za gospodarsko sodelovanje in razvoj oktobra 2007 v Parizu. Na podlagi rezultatov pilotskega zbiranja podatkov o migracijah zdravstvenih delavcev v okviru projekta Organizacije za gospodarsko sodelovanje in razvoj „Projekt o delovni sili v zdravstvenem sektorju in migracijah“[12] je sekretariat Organizacije za gospodarsko sodelovanje in razvoj predlagal, da se je treba pri novem rednem zbiranju podatkov o migracijah zdravstvenih delavcev v okviru zdravstvenih podatkov Organizacije za gospodarsko sodelovanje in razvoj (OECD Health Data) v največji možni meri osredotočiti na zdravnike, izobražene v tujini, kar je ključni element pri obravnavi vloge in vpliva na mednarodno mobilnost zdravnikov. Skupno delo z Eurostatom in Svetovno zdravstveno organizacijo se je pri sistemu zdravstvenih obračunov nadaljevalo tudi v okviru neposrednega sporazuma.

Nadaljnji prenos na Eurostat

Proračun v višini 400 000 EUR je bil v skladu z oddelkom 2.5 Priloge I k delovnemu načrtu za leto 2007[13] dodeljen za nadaljnji prenos na Eurostat za podporo:

(1) nacionalnim statističnim organom pri izvajanju anketnih modulov evropskih zdravstvenih raziskav v obdobju 2007–2008 (kot so opredeljeni v statističnem programu za leto 2007);

(2) nacionalnim statističnim organom pri izvajanju in nadaljnji širitvi sistema zdravstvenih obračunov v EU (v sodelovanju z Organizacijo za gospodarsko sodelovanje in razvoj in Svetovno zdravstveno organizacijo).

Prvi dejavnosti je bilo dodeljenih 200 000 EUR. Eurostat je junija 2007 objavil razpis za zbiranje predlogov, ki je bil omejen na institucije, članice Evropskega statističnega sistema, prejel pa je 13 vlog. Po oceni vlog, pri kateri je sodeloval predstavnik Generalnega direktorata za zdravje in potrošnike, je bilo sprejetih 11 vlog. Skupni znesek v višini 755 716,15 EUR, tj. dodeljeni proračun v višini 200 000 EUR in lastni proračun Eurostata v višini 555 716,15 EUR, načrtovan za izvajanje evropskih zdravstvenih raziskav, je bil dodeljen kot 11 nepovratnih sredstev državam članicam EU. Dodeljeni proračun v višini 200 000 EUR je bil v celoti porabljen (kot donaciji za Ciper in Latvijo).

Drugi dejavnosti je bilo dodeljenih 200 000 EUR. Eurostat je julija 2007 objavil razpis za zbiranje predlogov, ki je bil omejen na institucije, članice Evropskega statističnega sistema, sedem držav pa je predložilo vloge za donacije za ta posebni projekt. Po oceni vlog je bilo sprejetih vseh sedem vlog in dodeljen je bil znesek v višini 165 160, 31 EUR, kar znaša 82,6 % ocenjenega proračuna za ta projekt.

STRUKTURNA PODPORA

Izvajalska agencija za javno zdravje

Tehnično, znanstveno in upravno pomoč, potrebno za izvedbo razpisa za zbiranje predlogov v letu 2007, je zagotovila Izvajalska agencija za javno zdravje (PHEA), ustanovljena s Sklepom Komisije 2004/858/ES[14]. Organizirala je razpis za zbiranje predlogov v letu 2007, usklajevala ocenjevanje predloženih projektov ter se pogajala o zadevnih sporazumih za nepovratna sredstva in jih podpisala.

PROGRAM JAVNEGA ZDRAVJA 2003–2008: VMESNA OCENA

V skladu s členom 12(3) Sklepa št. 1786/2002[15] je bila opravljena zunanja ocena izvajanja in dosežkov programa v prvih treh letih. Končno poročilo je bilo dokončano in objavljeno leta 2007, med drugim tudi na spletni strani Europa[16]. Čeprav so bili sklepi ocene predvsem pozitivni, so bila v njej navedena tudi nekatera priporočila, ki so se upoštevala pri delovnem načrtu, ki se že deloma izvaja. Sklepi ocene so bili leta 2008 sporočeni Evropskemu parlamentu, Svetu, Evropskemu ekonomsko-socialnemu odboru in Odboru regij.

GLAVNE DEJAVNOSTI V LETU 2007

Zdravstvene informacije

Priprava poročila o izvajanju Priporočila Sveta z dne 2. decembra 2003 o presejalnih pregledih in zgodnjem odkrivanju raka[17] se je začela februarja 2007. Državam članicam je bil poleti poslan vprašalnik, odgovore pa je poslalo 18 držav članic. Poročilo v glavnem temelji na vprašalniku. Nadaljnje podatke je v okviru številnih projektov programa javnega zdravja predložila Mednarodna agencija za raziskave raka (IARC). Pričakuje se, da bo poročilo objavljeno v drugem četrtletju leta 2008.

Priprava sporočila Komisije o evropskih ukrepih na področju redkih bolezni se je začela spomladi 2007. V času portugalskega predsedovanja je bila v Lizboni organizirana evropska konferenca o redkih boleznih, med konferenco pa je bil napovedan javni posvet[18] v zvezi s sporočilom.

Grožnje za zdravje

Najpomembnejši primeri bolezni , sporočeni prek sistema zgodnjega obveščanja in odzivanja, vzpostavljenega z Odločbo št. 2119/98/ES[19], so bili povezani z: izbruhom vročice Chikungunya v Italiji, hemoragično vročico v Ugandi, ki jo je povzročil virus ebole, zapletom po cepljenju proti virusu hepatitisa B v Vietnamu, primerom multirezistentne tuberkuloze pri ameriškem državljanu, ki je potoval med Združenimi državami Amerike in Evropo, primerom okužbe s Salmonello Tennessee in primerom legioneloze pri turistih iz EU na Tajskem. Poleg teh primerov so bile sporočene številne informacije o načrtovanih ali izvajanih ukrepih v državah članicah kot odziv na izbruhe aviarne influence v EU ali izven nje. Informacijsko orodje sistema zgodnjega obveščanja in odzivanja je bilo uspešno preneseno Evropskemu centru za preprečevanje in obvladovanje bolezni (ECDC). Po obdobju preskušanja je sistem začel delovati na spletu 17. novembra 2007, Komisija pa nadalje zagotavlja usklajevanje nacionalnih ukrepov, kakor je predvideno v zakonodaji Skupnosti o nalezljivih boleznih.

Ocena načrtov pripravljenosti držav članic EU traja dve leti. Začela se je v prvem četrtletju 2005 in končala oktobra 2007. Generalni direktorat za zdravje in potrošnike je leta 2007 dejavno sodeloval v skupni ocenjevalni skupini Evropskega centra za preprečevanje in obvladovanje bolezni, Svetovne zdravstvene organizacije in Komisije, ki je obiskal sedem držav članic: Malto, Finsko, Ciper, Slovenijo, Bolgarijo, Estonijo in Romunijo. Sklep obiskov je bil, da si vse države članice znatno prizadevajo izboljšati svoje načrte pripravljenosti, vsaka država pa je poudarila nekatera strokovna področja. Številne države članice so bile v zvezi s tem pozvane, naj v okviru četrte skupne delavnice Komisije, Evropskega centra za preprečevanje in obvladovanje bolezni ter Svetovne zdravstvene organizacije o pripravljenosti na pandemijo gripe [20], organizirane v Luxembourgu leta 2007, predstavijo najboljše prakse in izmenjajo izkušnje. Na konferenci so se zbrali predstavniki ne le 27 držav EU, temveč vseh 53 držav, ki jih pokriva evropska pisarna Svetovne zdravstvene organizacije. Mednarodno priznani strokovnjaki so bili povabljeni, da predstavijo zadnje dosežke znanstvenih raziskav gripe, ptičje gripe in pandemij gripe. Delavnica je bila priložnost za izmenjavo izkušenj med državami v okviru srečanj, namenjenih dobrih praksam, in dveh vaj o obveščanju in pripravi bolnišnic.

Odbor za zdravstveno varnost je leta 2007 dobil nov mandat ter pripravil poslovnik in preoblikoval strukturo. Program javnega zdravja EU bo lahko prispeval k uresničevanju prednostnih nalog Odbora za zdravstveno varnost, opredeljenih v njegovem večletnem delovnem načrtu.

Javni razpis je bil objavljen z namenom podpisa okvirne pogodbe za pripravljanje, načrtovanje, izvajanje in ocenjevanje dejavnosti s področja javnega zdravja. Pet področij iz razpisa so: študije primerov, simulacijske dejavnosti, dejavnosti vodenja, dejavnosti evidentiranja ter usposabljanja, vsa s posebnim poudarkom na obvladovanju tveganja na področjih novih in nastajajočih groženj za zdravje, kot so kemične, biološke in radioaktivne grožnje, pandemije ali nalezljive bolezni.

Determinante zdravja

Za uresničevanje ciljev iz „Sporočila Komisije o boju proti HIV/aidsu v Evropski uniji in sosednjih državah v obdobju 2006–2009“[21] je Komisija redno sodelovala in se posvetovala z državami članicami in zainteresiranimi stranmi, zlasti prek skupine za razmislek za HIV/aids in foruma civilne družbe o HIV/aidsu. Konferenca z naslovom „Dialog EU-Rusija o HIV/aidsu“ je okrepila sodelovanje med Komisijo in vzhodno sosedo. Pobude v okviru svetovnega dneva aidsa so vključevale obiske šol komisarja Kyprianouja in ministrov za zdravje zadevnih držav članic ter razstavo o dejavnosti Komisije v boju proti HIV/aidsu. Svet je v sklepih iz srečanja maja 2007 pozval Komisijo, naj nadaljuje dejavnosti za preprečevanje HIV/aidsa, in pozval k večji dostopnosti do protivirusnih zdravil v Evropi. V tem proces, ki sledi po konferenci v Bremnu, je potrebno sodelovanje med državami članicami, tremi predsedstvi, farmacevtsko industrijo in civilno družbo.

Leto 2007 je glede alkohola zaznamovala določitev strukture izvajanja „Sporočila Komisije o strategiji EU za podporo državam članicam pri zmanjševanju škode zaradi uživanja alkohola“[22], sprejetega oktobra 2006. Za izvajanje strategije so bili sprejeti naslednji ukrepi:

- oblikovanje evropskega foruma o alkoholu in zdravju ter naknadno oblikovanje dveh delovnih skupin („Alkohol in mladina“ in „Oglaševalsko sporočanje“). Glavni cilj foruma je spodbujanje vseh vključenih zainteresiranih strani h konkretnemu ukrepanju za zmanjševanje škode zaradi uživanja alkohola. Člani foruma so do konca leta 2007 predstavili 75 zavez k ukrepanju;

Vsebina in izvajanje teh zavez se lahko preverita na spletni strani Komisije[23].

- oblikovanje odbora za nacionalno politiko in ukrepanje, ki ga sestavljajo predstavniki držav članic. Naloge tega odbora so predvsem nadaljnji razvoj in usklajevanje alkoholnih politik;

- priprava za oblikovanje odbora za zbiranje podatkov, kazalnike in opredelitve, katerega naloga bo zagotavljanje primerljivih in redno posodobljenih podatkov o uživanju alkohola, vzorcih pitja in škodi zaradi uživanja alkohola ter skupnih kazalnikov in opredelitev.

Komisija je maja 2007 sprejela Belo knjigo o strategiji za Evropo glede vprašanj v zvezi s prehrano, prekomerno telesno težo in debelostjo[24], ki je temeljila na analizi odzivov na zeleno knjigo „Spodbujanje zdrave prehrane in telesne dejavnosti: evropska razsežnost za preprečevanje prekomerne teže, debelosti in kroničnih bolezni[25]“ in na oceni učinka. Za izvajanje strategije je Komisija ustanovila skupino na visoki ravni za prehrano in telesno dejavnost , ki se je prvič sestala 29. novembra. Svet je v sklepih iz decembra 2007 o uresničevanju strategije EU glede vprašanj v zvezi s prehrano, prekomerno telesno težo in debelostjo podprl glavne točke iz bele knjige Komisije, kot so nadaljevanje razvoja platforme EU, oblikovanje skupine na visoki ravni za prehrano in telesno dejavnost ter razmislek o zmanjšanju vnosa soli kot prvi temi. Evropska platforma za ukrepanje na področju prehrane, telesne dejavnosti in zdravja[26] je organizirala pet plenarnih zasedanj in dve delavnici (o prehrani in telesni dejavnosti na delovnem mestu ter o telesni dejavnosti). Člani platforme so nadaljevali z izvajanjem več kot 200 zavez k ukrepanju za zaustavitev in spremembo sedanjih trendov debelosti.

Protikadilska kampanja EU za obdobje 2005–2008 „HELP – za življenje brez tobaka “, ki je bila namenjena predvsem mladostnikom (15 do 18 let) in mladim odraslim (18 do 30 let), se je nadaljevala. V tridesetmesečnem obdobju si je več kot 46 000 televizijskih oglasov na 96 nacionalnih televizijskih kanalih in internetu ogledalo več kot 3,2 milijarde mladih. Hkrati je bilo več kot 4,2 milijona obiskov spletne strani EU „HELP“[27] in več kot 5 000 časopisnih člankov v evropskih časopisih. V okviru kampanje za merjenje ogljikovega monoksida, ki se je začela marca 2006, je bilo opravljenih več kot 200 000 preskusov in organiziranih več kot 600 nacionalnih prireditev po vsej EU. Poleg tega je bil prek nacionalnih dejavnosti oglaševan Evropski manifest mladih proti tobaku[28], ki so ga mladi sami pripravili na podlagi 25 nacionalnih posvetovanj.

Po obsežnem javnem posvetovanju[29] o zeleni knjigi „Izboljšanje duševnega zdravja prebivalstva: pot k strategiji na področju duševnega zdravja“[30], objavljeni oktobra 2005, je Komisija na srečanju Sveta EPSCO decembra 2007 napovedala organizacijo konference na visoki ravni o duševnem zdravju z namenom vzpostavitve evropskega pakta za duševno zdravje.

Komisija je tesno sodelovala s portugalskim predsedstvom pri poudarjanju zdravja migrantov kot prednostne naloge. V programu javnega zdravja (2003–2008) je bila zagotovljena finančna pomoč za konferenco „ Zdravje in migracije v EU: boljše zdravje za vse v vključujoči družbi“, ki je bila organizirana septembra 2007 v Lizboni. Uvodni govornik konference je bil komisar Kyprianou.

Komisija je 18. aprila 2007 sprejela poročilo o izvajanju Priporočila Sveta z dne 18. junija 2003 o preprečevanju in zmanjševanju zdravstvenega tveganja, povezanega z odvisnostjo od drog[31]. Sklep poročila je bil, da ukrepi v zaporih v Evropski uniji za zmanjševanje škode niso v skladu z načelom, da morajo biti zdravstvene storitve in nega enake kot v družbi zunaj zaporov (vključno za zmanjševanje škode), kakor navajata Priporočilo Sveta iz leta 2003 in ustrezni organi Združenih narodov. Komisija je 10. decembra 2007 sprejela Sporočilo o pregledu napredka za leto 2007 o izvajanju Akcijskega načrta EU za boj proti drogam (2005–2008)[32].

Za uresničevanje akcijskega načrta EU za okolje in zdravje 2004–2010 so bili sprejeti številni ukrepi. Delovna skupina strokovnjakov za obravnavo kakovosti zraka v zaprtih prostorih se je sestala dvakrat v letu 2007 s ciljem svetovanja Komisiji o programih in politikah EU, povezanih s kakovostjo zunanjega zraka, in o ukrepih za zmanjševanje znatnih emisij/koncentracij onesnaževal.

Ocena tveganja

Znanstveni odbori za program javnega zdravja (2003–2008) so bili financirani v skladu z oddelkom 2.4 Priloge I k delovnemu načrtu za leto 2007[33].

V letu 2007 so trije znanstveni odbori[34], in sicer Znanstveni odbor za potrošniške proizvode (SCCP), Znanstveni odbor za zdravstvena in okoljska tveganja (SCHER) ter Znanstveni odbor za nastajajoča in na novo ugotovljena zdravstvena tveganja (SCENIHR), sprejeli vrsto mnenj o znanstvenih ocenah tveganj za zdravje in/ali okolje. Ta mnenja so bila povezana z nekaterimi barvami za lase, ki se uporabljajo v Evropi (kot del sistematičnega pregleda zaradi možnega tveganja za nastanek raka z namenom oblikovanja pozitivnega seznama teh snovi), nanomateriali v kozmetičnih izdelkih, nevarnimi snovmi (nekaterimi „obstoječimi snovmi“ iz Uredbe 793/93), onesnaževali zraka v zaprtih prostorih, da se Komisiji zagotovi trdna znanstvena podlaga za oblikovanje in izvajanje politik o zraku v zaprtih prostorih (ker je to ena od glavnih skrbi glede vpliva okolja na zdravje v Evropi), zobnim amalgamom in njegovimi nadomestki ter učinki brezdimnih tobačnih izdelkov.

Generalni direktorat za zdravje in potrošnike je glede elektromagnetnih polj začel pripravljati poročilo o izvajanju Priporočila Sveta 1999/519/ES o omejevanju izpostavljenosti javnosti elektromagnetnim poljem. Delovna skupina vladnih strokovnjakov držav članic je bila ustanovljena za podporo pripravi poročila, za katerega se pričakuje, da bo objavljeno v prvi polovici leta 2008.

Prva letna delavnica o nanotehnologijah (z naslovom Varnost nanotehnologije za uspešen dialog) v potrošniških izdelkih, vključno z živili, kozmetičnimi izdelki in medicinskimi proizvodi, je potekala oktobra 2007 v Bruslju[35].

[1] UL L 271, 9.10.2002, str. 1.

[2] http://europa.eu.int/comm/health/ph_programme/keydo_programme_2003_2008_en.htm.

[3] Sklep št. 1350/2007/ES Evropskega parlamenta in Sveta z dne 23. oktobra 2007 o uvedbi drugega programa ukrepov Skupnosti na področju zdravja (2008–2013) UL L 301, 20.11.2007, str. 3.

[4] COM(2007) 630 konč., 23.10.2007.

[5] UL L 46, 16.2.2007, str. 27.

[6] UL C 34, 16.2.2007, str. 11.

[7] http://ec.europa.eu/phea/documents/Call_text_2007.pdf.

[8] http://ec.europa.eu/health/dyna/whatsnew/whatsnew_en.cfm.

[9] UL L 46, 16.2.2007, str. 45.

[10] http://ec.europa.eu/phea/documents/10_QAbis.pdf.

[11] http://health.europa.eu.

[12] http://www.oecd.org/document/47/0,3343,en_2649_33931_36506543_1_1_1_1,00.html.

[13] UL L 46, 16.2.2007, str. 27.

[14] UL L 369, 16.12.2004, str. 73.

[15] UL L 271, 9.10.2002, str. 1.

[16] http://ec.europa.eu/health/ph_programme/documents/evaluation/PHP_evaluation_en.pdf.

[17] UL L 327, 16.12.2003, str. 34.

[18] http://ec.europa.eu/health/ph_threats/non_com/cons_rare_dis_en.htm.

[19] Odločba št. 2119/98/ES Evropskega parlamenta in Sveta z dne 24. septembra 1998 o vzpostavitvi mreže epidemiološkega spremljanja in obvladovanja nalezljivih bolezni v Skupnosti, UL L 268, 3.10.1998, str. 1–7.

[20] http://ec.europa.eu/health/ph_threats/com/Influenza/ev_20070925_en.htm.

[21] http://eur-lex.europa.eu/LexUriServ/LexUriServ.do?uri=COM:2005:0654:FIN:EN:PDF.

[22] http://ec.europa.eu/health/ph_determinants/life_style/alcohol/documents/alcohol_com_625_en.pdf.

[23] http://ec.europa.eu/health/ph_determinants/life_style/alcohol/Forum/alcohol_forum_en.htm.

[24] COM(2007) 279 konč., 30.5.2007.

[25] http://ec.europa.eu/health/ph_determinants/life_style/nutrition/documents/nutrition_gp_en.pdf.

[26] http://ec.europa.eu/health/ph_determinants/life_style/nutrition/platform/platform_en.htm.

[27] http://www.help-eu.com/.

[28] http://ec.europa.eu/health/ph_determinants/life_style/Tobacco/help/manifesto_en.htm.

[29] http://ec.europa.eu/health/ph_determinants/life_style/mental/green_paper/consultation_en.htm.

[30] http://ec.europa.eu/health/ph_determinants/life_style/mental/green_paper/mental_gp_en.pdf.

[31] COM(2007) 199.

[32] COM(2007) 781.

[33] UL L 46, 16.2.2007, str. 27.

[34] http://ec.europa.eu/health/ph_risk/committees/committees_en.htm.

[35] http://ec.europa.eu/health/ph_risk/ev_20071025_en.htm.